A Bizottság határozata
(1997. július 7.)
a tagállamok által nyúlhús és tenyésztettvad-hús behozatalára feljogosított harmadik országbeli létesítmények ideiglenes jegyzékeinek megállapításáról
(EGT vonatkozású szöveg)
(97/467/EK)
AZ EURÓPAI KÖZÖSSÉGEK BIZOTTSÁGA
tekintettel az Európai Közösséget létrehozó szerződésére,
tekintettel a legutóbb a 97/34/EK határozattal [1], különösen annak 2. cikke (1) bekezdésével és 7. cikkével módosított, az egyes állati eredetű termékek, halászati termékek és élő kéthéjú kagylók tagállamokba történő behozatalára jogosult harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra [2],
mivel a legutóbb a 96/344/EK határozattal [3] módosított 94/278/EGK bizottsági határozat [4] meghatározza azon harmadik országok jegyzékét, amelyekből a tagállamok nyúlhús importját engedélyezik;
mivel a legutóbb a 96/90/EK irányelvvel [5] módosított 92/118/EGK tanácsi irányelvet [6] alapul véve összeállították azon harmadik országok jegyzékét, amelyekből a tagállamok a tenyésztettvad-hús importját engedélyezik;
mivel a jegyzékben szereplő számos ország esetén a nyúlhúsból és a tenyésztettvad-húsból készült termékek importjára vonatkozó állat-egészségügyi és állat-egészségügyi bizonyítvány kiállításával kapcsolatos követelményeket a 97/219/EK bizottsági határozat [7] szabályozza;
mivel a Bizottság bizonyos harmadik országoktól jegyzéket kapott azon létesítményekről, amelyek esetében garantálják, hogy azok teljes mértékben megfelelnek a Közösség egészségügyi követelményeinek, és amennyiben egy létesítmény nem felel meg ezeknek, akkor az Európai Közösségbe irányuló exporttevékenysége fel lesz függesztve;
mivel a Bizottság nem tudott valamennyi szóban forgó harmadik országbeli létesítmény közösségi szabályoknak való megfeleléséről, továbbá az illetékes hatóságok által nyújtott garanciák érvényességéről meggyőződni;
mivel a nyúlhús és tenyésztettvad-hús ezen országokból származó kereskedelmi forgalmában bekövetkező fennakadások megakadályozása érdekében, azok számára további időt kell biztosítani, amely alatt a tagállamok folytathatják a nyúlhús és tenyésztettvad-hús importját az általuk elismert létesítményekből feltéve, hogy e húsok kereskedelme kizárólag a nemzeti piacra irányul; mivel a Bizottság ezen további időtartam alatt össze fogja gyűjteni azon garanciákat, amelyek a jegyzékbe való felvételhez szükségesek a 95/408/EK határozatban szabályozott eljárással összhangban;
mivel a Cseh Köztársaság esetében a létesítmények jegyzékét a 97/299/EK bizottsági határozat [8] alapján állították össze;
mivel ezen időtartam lejártával azon harmadik országok, melyek nem nyújtották be a közösségi szabályoknak megfelelő létesítményeik jegyzékét, a továbbiakban nem exportálhatnak nyúlhúst és tenyésztettvad-húst a Közösségbe;
mivel a tagállamok maguk lesznek azért felelősek, hogy a létesítmények, ahonnan a nyúlhúst és tenyésztettvad-húst importálják, megfeleljenek a termeléshez és a forgalmazáshoz szükséges, a közösséginél nem kevésbé szigorú követelményeknek;
mivel egyes országok tekintetében így össze lehet állítani a nyúlhúst és tenyésztettvad-húst előállító létesítmények ideiglenes listáját;
mivel az e határozatban említett intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok engedélyezik azon harmadik országbeli létesítményekből a nyúlhús és tenyésztettvad-hús importját, melyek a csatolt mellékletben fel vannak sorolva.
(2) A mellékletben nem szereplő harmadik országok létesítményei tekintetében a tagállamok 1998. január 1-jéig adhatnak engedélyt nyúlhús és tenyésztettvad-hús importjára.
(3) A nyúlhús és tenyésztettvad-hús importjára továbbra is vonatkoznak a máshol elfogadott közösségi állat-egészségügyi rendelkezések.
2. cikk
A határozat 1997. július 1-jén lép hatályba.
3. cikk
Ennek a határozatnak a tagállamok a címzettjei.
Kelt Brüsszelben, 1997. július 7-én.